Íslensk samhliða málheild byggð á venslamálfræði Hér er lýst gerð , setningagreiningu og prófunum á íslenskum samhliða venslatrjábanka ( e. Icelandic parallel dependency treebank ) . Þessi trjábanki inniheldur setningafræðilega greiningu byggða á venslamálfræði en trjábankar eru nauðsynlegir bæði fyrir þróun á þátturum og setningafræðilegar rannsóknir . Trjábankar eru aðal stoðgögn fyrir þjálfun á gagnadrifnum þátturum sem eru nytsamlegir í margvísleg kerfi fyrir upplýsingatækni . Þáttari fyrir íslensku gæti t.d. stutt þróun á málrýni , spurningasvörun , þýðingarvélum , upplýsingaútdrætti og talgreiningu - / gervingu ( Anna Björk Nikulásdóttir : 2017 ) . Samhliða málheildir hafa mest verið notaðar í þjálfun á þýðingarkerfum en er einnig hægt að nota í uppbyggingu á orðabókum og skjalaflokkun á ólíkum tungumálum . Í slíkum málheildum eru þýðingar sama texta á tveimur eða fleiri tungumálum greindar og gefnar út með sambærilegum hætti . Þessi fyrsti íslenski samhliða venslatrjábanki er til á 19 öðrum tungumálum og byggir á alþjóða verkefninu Universal Dependencies ( UD ) ( Joakim Nivre o.fl. : 2016 ) . Rannsóknir á þvermállegum líkönum og þátturum hafa vaxið gífurlega síðan UD verkefnið var sett á laggirnar og það er vænlegt skref fyrir tungumál eins og íslensku að verða hluti af þessari alþjóðlegu rannsóknarvinnu . Mikil vinna felst í því að búa til nýjan trjábanka og þess vegna er mikilvægt að nýta sér aðgengilegar aðferðir og hagnýt gögn . Eitt af meginverkefnum máltækniáætlunar menntamálaráðuneytisins er að smíða trjábanka og sér í lagi venslatrjábanka . Á sama tíma og þetta verkefni var unnið var unnið að vörpunartóli fyrir IcePaHC trjábankann ( Eiríkur Rögnvaldsson o.fl. : 2012 ) yfir í UD . IcePaHC er íslenskur trjábanki sem byggir á greiningarskema sem var hannað fyrir sögulega Penn trjábanka . Þar sem takmarkaðar rannsóknir hafa verið gerðar á venslamálfræði fyrir íslensku ákváðum við að stúdera UD skemað með því að vinna lítinn trjábanka frá grunni . Hóparnir tveir unnu svo saman að sameiginlegu UD greiningarskema fyrir íslensku . Það hefur verið sýnt fram á að trjábankar sem hefur verið varpað , innihalda ekki sjaldgæfar samsetningar sem upprunalegir trjábankar hafa ( Peng : 2018 ) þannig að þessi vinna gæti verið gagnleg í þróun á sameiginlega skemanu . Við prófum aðferð til að forvinna setningafræðileg vensl með því að nota aflexíkalíserað ( e. delexicalized ) líkan byggt á skyldum tungumálum . Samhliða málheildin sem um ræðir inniheldur 1.000 setningar úr dagblaðagreinum og Wikipedia en þessar textategundir er ekki að finna í IcePaHC . Í erindinu fjöllum við um aðferðina við að smíða hinn íslenska PUD ásamt aðalatriðum í greiningarskemanu og mælingum á nákvæmni . Við byrjum með hráan enskan texta sem er þýddur og fer svo í gegnum tókara , markara , lemmara , vörpun yfir í CoNLL-U snið , forvinnslu á setningafræðilegri greiningu með aflexíkalíseruðu líkani og að lokum handleiðréttingu og prófanir . Forvinnslan á setningagreiningunni gaf 70 - 80% nákvæmni og flýtti mikið fyrir handleiðréttingunni . Þótt þessi málheild sé lítil þá er hún ágætis byrjun á vegferð okkar til UD , fyrir prófanir og frekari þróun á íslenskri venslamálfræði og þáttun . Anna Björk Nikulásdóttir , Jón Guðnason , and Steinþór Steingrímsson . 2017 . Máltækni fyrir íslensku 2018 - 2022 . Verkáætlun . Technical report , Mennta - og menningarmálaráðuneytið , Reykjavík .